CELEX: 32018R0732
Language: et
Date: 2018-05-17 00:00:00
Title: Komisjoni rakendusmäärus (EL) 2018/732, 17. mai 2018, alternatiivkütuste ühikuhindade võrdlemise ühtse metoodika kohta Euroopa Parlamendi ja nõukogu direktiivi 2014/94/EL kohaselt (EMPs kohaldatav tekst )

18.5.2018   
            
            
               ET
            
            
               Euroopa Liidu Teataja
            
            
               L 123/85
            
         KOMISJONI RAKENDUSMÄÄRUS (EL) 2018/732,
   17. mai 2018,
   alternatiivkütuste ühikuhindade võrdlemise ühtse metoodika kohta Euroopa Parlamendi ja nõukogu direktiivi 2014/94/EL kohaselt
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. oktoobri 2014. aasta direktiivi 2014/94/EL alternatiivkütuste taristu kasutuselevõtu kohta, (1) eriti selle artikli 7 lõiget 3,
   ning arvestades järgmist:
   
               (1)
            
            
               Selleks et määrata direktiivi 2014/94/EL artikli 7 lõike 3 kohaselt kõige sobivam metoodika ning hankemenetluse tulemusel, palus komisjon Saksamaa Energiaagentuuril (dena) läbi viia uuring, et teha kindlaks võimalikud variandid alternatiivkütuste ühikuhindade võrdlemise ühtse metoodika jaoks (2).
            
         
               (2)
            
            
               Uuringus analüüsiti nelja peamist varianti. Komisjon kaalus kõiki neid variante. Ilmnes, et kõige põhjalikum on selline variant, mille puhul kütusehindu väljendatakse asjaomases vääringus 100 km kohta, võttes arvesse kütuse hinda ühikute kohta, mis on määratletud Euroopa Parlamendi ja nõukogu direktiivis 98/6/EÜ, (3) ning sõidukite tarbimist, nagu see on märgitud vastavussertifikaadis. Selline variant põhineb mõõdetavatel andmetel. Sellise variandi puhul võetakse arvesse mitte ainult kütuse energiasisaldust, vaid ka muid tegureid, mis seonduvad kütuse hinnaga läbitud vahemaa kohta, eelkõige sõidukites erinevate kütuste kasutamisega seotud vastavate tehnoloogiate energiatõhusust.
            
         
               (3)
            
            
               Hankemenetluse tulemusel tegi Fédération Internationale de l'Automobile kütusehindade võrdluse kohta tarbijauuringu, (4) milles selgus, et tarbijad toetasid metoodikat, mille puhul kütusehindu väljendatakse asjaomases vääringus 100 km kohta
            
         
               (4)
            
            
               Valitud metoodika peaks võimaldama kasutajatel teha lihtsat võrdlust, mis hõlmab kõige asjakohasemaid tegureid ning võtab arvesse ka tulevasi ostuvalikuid. Seega on selline metoodika kõige sobivam tarbijate teadlikkuse suurendamiseks ja kütusehindade läbipaistvuse jaoks. Samuti on see kõige sobivam direktiivi 2014/94/EL üldisemate eesmärkide täitmiseks, milleks on mitmekesistada transpordisektoris kasutatavaid energiaallikaid ja vähendada CO2 ja muude saasteainete heidet selles valdkonnas, ning mis kajastuvad ka energialiidu raames vastu võetud Euroopa vähese heitega liikuvuse strateegias (5).
            
         
               (5)
            
            
               Kütuse hinna arvutamisel tuleks kasutada sõidukite vastavustunnistuses esitatud kütusekulu. See näitaja põhineb kergsõidukite ülemaailmsel ühtlustatud katsemenetlusel (World Harmonised Light Vehicles Test Procedure, WLTP), (6) mida kasutatakse alates 2017. aasta septembrist uute sõidukiliikide puhul ja alates 2018. aasta septembrist kõigi uute sõidukite puhul. See katsemenetlus asendab praegu kasutatava uue Euroopa sõidutsükli (New European Test Cycle, NEDC). WLTPga nähakse ette rangemad katsetingimused ja see näitab kütusekulu realistlikumalt, mis on tarbijatele kasulikum. Sellistele näitajatele viitamine on kooskõlas Euroopa Parlamendi ja nõukogu direktiivis 1999/94/EÜ (milles käsitletakse kütusesäästuga ja süsinikdioksiidi heitmetega seotud andmete tarbijale kättesaadavust uute sõiduautode turustamisel) (7) ette nähtud tarbijateabega ning samuti komisjoni soovitusega (EL) 2017/948 (8).
            
         
               (6)
            
            
               Kuna sõidukite vastavustunnistustes ei ole esitatud kütusekulu andmeid kütuse tarbimise kohta biokütuse segamisel bensiini või diisliga, (9) võivad liikmesriigid selliste andmete osas kasutada oma kogutud andmeid.
            
         
               (7)
            
            
               Selleks, et kasutatav metoodika toimiks igal ajal, tuleks metoodikas kasutatavaks kütusehinnaks võtta asjaomase kütuse keskmine hind kokkuleppelise ühiku kohta kõige rohkem viimase kvartali jooksul enne arvutuse tegemist.
            
         
               (8)
            
            
               Kuna kütusehindade võrdluste kuvamise võimalused tanklates on piiratud, tuleks täpsustada, et sellise metoodika kasutamiseks tuleb eeldatavasti teha valik sõiduautodest, millel on vähemalt võrreldav mass ja võimsus, kuid mis kasutavad eri kütuseid.
            
         
               (9)
            
            
               Selleks et veelgi lihtsustada käesolevas määruses sätestatud metoodikat, võivad liikmesriigid kasutada digiteerimise pakutavaid võimalusi, nagu internetipõhised vahendid. Selliste vahendite abil on võimalik saada üksikasjalikku teavet kõigi või enamiku turul olevate sõidukimudelite kohta. Samuti on selliste vahendite kaudu võimalik lisada muud teavet.
            
         
               (10)
            
            
               Komisjoni mitmeaastase tööprogrammiga finantsabi andmiseks Euroopa ühendamise rahastu valdkonnas – „Transpordisektor ajavahemikul 2014–2020“ (10) on ette nähtud meede liikmesriikide abistamiseks direktiivi 2014/94/EL rakendamisel. Tööprogrammi kohaselt on eesmärk eelkõige toetada kõnealuse direktiivi artikli 7 lõike 3 ühetaolist rakendamist kõigis liikmesriikides ning toetada liikmesriike teabe tarbijatele kättesaadavaks tegemisel digitaalsete vahendite kaudu.
            
         
               (11)
            
            
               Käesolevas määruses sätestatud meetmed on kooskõlas direktiivi 2014/94/EL artikli 9 lõike 1 kohaselt loodud komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Alternatiivkütuste ühikuhindade võrdlemise ühtne metoodika direktiivi 2014/94/EL artikli 7 lõike 3 tähenduses, mis põhineb kütusehindadel, mida väljendatakse asjaomases vääringus 100 km kohta, on sätestatud lisas.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 24 kuu möödumisest selle jõustumisest.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 17. mai 2018
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 307, 28.10.2014, lk 1.
   
      (2)  https://ec.europa.eu/transport/sites/transport/files/2017-01-fuel-price-comparison.pdf
   
      (3)  Euroopa Parlamendi ja nõukogu 16. veebruari 1998. aasta direktiiv 98/6/EÜ tarbijakaitse kohta tarbijatele pakutavate toodete hindade avaldamisel (EÜT L 80, 18.3.1998, lk 27).
   
      (4)  https://publications.europa.eu/en/publication-detail/-/publication/4e8d1774-fa70-11e7-b8f5-01aa75ed71a1
   
      (5)  COM(2016) 501 final.
   
      (6)  Komisjoni 1. juuni 2017. aasta määrus (EL) 2017/1151, millega täiendatakse Euroopa Parlamendi ja nõukogu määrust (EÜ) nr 715/2007, mis käsitleb mootorsõidukite tüübikinnitust seoses väikeste sõiduautode ja kommertsveokite heitmetega (Euro 5 ja Euro 6) ning sõidukite remondi- ja hooldusteabe kättesaadavust, ning millega muudetakse Euroopa Parlamendi ja nõukogu direktiivi 2007/46/EÜ ning komisjoni määrust (EÜ) nr 692/2008 ja komisjoni määrust (EL) nr 1230/2012 ja tunnistatakse kehtetuks määrus (EÜ) nr 692/2008 (ELT L 175, 7.7.2017, lk 1).
   
      (7)  Euroopa Parlamendi ja nõukogu 13. detsembri 1999. aasta direktiiv 1999/94/EÜ, milles käsitletakse kütusesäästuga ja süsinikdioksiidi heitmetega seotud andmete tarbijale kättesaadavust uute sõiduautode turustamisel (EÜT L 12, 18.1.2000, lk 16).
   
      (8)  Komisjoni 31. mai 2017. aasta soovitus (EL) 2017/948, milles käsitletakse ühtlustatud ülemaailmse kergsõidukite katsetamise meetodi kohaselt tüübikinnituse andmisel mõõdetud kütusekulu ja CO2-heite väärtuste kasutamist tarbijatele teabe andmisel kooskõlas Euroopa Parlamendi ja nõukogu direktiiviga 1999/94/EÜ (ELT L 142, 2.6.2017, lk 100).
   
      (9)  Euroopa Parlamendi ja nõukogu 23. aprilli 2009. aasta direktiiv 2009/30/EÜ, millega muudetakse direktiivi 98/70/EÜ seoses bensiini, diislikütuse ja gaasiõli spetsifikatsioonidega ja kehtestatakse kasvuhoonegaaside heitkoguste järelevalve ja vähendamise mehhanism ning millega muudetakse nõukogu direktiivi 1999/32/EÜ seoses siseveelaevades kasutatava kütuse spetsifikatsioonidega ning tunnistatakse kehtetuks direktiiv 93/12/EMÜ (ELT L 140, 5.6.2009, lk 88).
   
      (10)  Komisjoni 26. märtsi 2014. aasta otsus C(2014) 1921, muudetud.
   
      LISA
      
                  1.
               
               
                  Käesolevas lisas sätestatud ühtses metoodikas käsitletakse alternatiivkütuseid, nagu need on määratletud direktiivi 2014/94/EL artikli 2 lõikes 1.
               
            
                  2.
               
               
                  Direktiivi 2014/94/EL artikli 7 lõike 3 esimeses lõigus viidatud kütusehindade kuvamisel tanklates nähakse kõnealuse metoodikaga ette põhiline arvutusviis, mis võimaldab hindu umbkaudselt võrrelda ja mis põhineb liikmesriikide poolt valitud sõiduautode mudelitel, millel on vähemalt võrreldav mass ja võimsus, kuid mis kasutavad eri kütuseid
               
            
                  3.
               
               
                  Metoodikaga nähakse ette, kuidas sellise võrdluse jaoks väljendada bensiini, diisli ja alternatiivkütuste hindu asjaomases vääringus 100 km kohta. Arvutus põhineb järgmistel teguritel:
                  
                              a)
                           
                           
                              vastava sõiduki kütusekulu 100 km kohta, nagu see on esitatud Euroopa Parlamendi ja nõukogu direktiivi 2007/46/EÜ (1) artiklis 18 osutatud vastavustunnistusel;
                           
                        
                              b)
                           
                           
                              kui see on asjakohane, siis kütusekulu 100 km kohta liikmesriikide poolt määratletud biokütuste segude puhul, (2) mis on saadud segamisel bensiini või diisliga;
                           
                        
                              c)
                           
                           
                              asjaomaste kütuste ühikute turuhinnad, mida väljendatakse asjaomase liikmesriigi vääringus eelnimetatud ühiku kohta kooskõlas direktiiviga 98/6/EÜ (edaspidi: „kokkuleppelised ühikud“).
                           
                        
            
                  4.
               
               
                  Kohaldatavas vääringus 100 km kohta väljendatav hind arvutatakse järgmiselt:
                  kütuse hind kohaldatavas vääringus kokkuleppelise ühiku kohta × kütusekulu 100 km kohta.
               
            
                  5.
               
               
                  Arvutamisel kasutatav kokkuleppelise ühiku hind on keskmine hind viimase kvartali jooksul enne arvutuse tegemist.
               
            
         (1)  Euroopa Parlamendi ja nõukogu 5. septembri 2007. aasta direktiiv 2007/46/EÜ, millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta (ELT L 263, 9.10.2007, lk 1).
      
         (2)  Euroopa Parlamendi ja nõukogu 23. aprilli 2009. aasta direktiiv 2009/30/EÜ, millega muudetakse direktiivi 98/70/EÜ seoses bensiini, diislikütuse ja gaasiõli spetsifikatsioonidega ja kehtestatakse kasvuhoonegaaside heitkoguste järelevalve ja vähendamise mehhanism ning millega muudetakse nõukogu direktiivi 1999/32/EÜ seoses siseveelaevades kasutatava kütuse spetsifikatsioonidega ning tunnistatakse kehtetuks direktiiv 93/12/EMÜ (ELT L 140, 5.6.2009, lk 88).